FI Euroopan unionin virallinen lehti L 96/1

KOMISSION ASETUS (EU) 2017/626,

annettu 31 päivänä maaliskuuta 2017,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asetamipridin, syantraniiliprolin, sypermetriinin, syprodiniilin, difenokonatsolin, etefonin, fluopyramin, flutriafolin, fluksapyroksadin, imatsapikin, imatsapyyrin, lambda-syhalotriinin, mesotrionin, profenofossin, propikonatsolin, pyrimetaniilin, spirotetramaatin, tebukonatsolin, triatsofossin ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Codex Alimentarius -komissio (CAC) hyväksyi 11 päivänä heinäkuuta 2015 mesotrionin jäämien Codex-enimmäismäärät (CXL:t) (2). Codex Alimentarius -komissio hyväksyi 1 päivänä heinäkuuta 2016 abamektiinin, asetamipridin, asetokloorin, klorotaloniilin, syantraniiliprolin, sypermetriinin, syprodiniilin, difenokonatsolin, etefonin, flonikamidin, fluopyramin, flutriafolin, fluksapyroksadin, imatsapikin, imatsapyyrin, lambda-syhalotriinin, lufenurolin, profenofossin, propikonatsolin, pyrimetaniilin, quincloracin, spirotetramaatin, tebukonatsolin, triatsofossin ja trifloksistrobiinin Codex-enimmäismäärät (3).

(2) Näiden aineiden jäämien enimmäismäärät vahvistetaan asetuksessa (EY) N:o 396/2005.

(3) Euroopan parlamentin ja neuvoston asetuksen (EY) N:o 178/2002 (4) 5 artiklan 3 kohdassa säädetään, että voimassa olevat tai pian voimaan tulevat kansainväliset standardit on otettava huomioon elintarvikelainsäädäntöä kehitettäessä tai mukautettaessa, paitsi jos kyseiset standardit tai niiden asiaa koskevat osat olisivat tehoton tai epäasianmukainen keino elintarvikelainsäädännön laillisten tavoitteiden saavuttamiseksi tai jos niiden huomioimatta jättäminen on tieteellisesti perusteltua tai jos niistä seuraisi yhteisössä asianmukaiseksi määritellystä tasosta poikkeava suojelun taso. Lisäksi mainitun asetuksen 13 artiklan e alakohdan mukaisesti unioni edistää kansainvälisten teknisten standardien ja elintarvikelainsäädännön välistä yhdenmukaisuutta varmistaen samalla, että unionissa käyttöön otettua suojelun korkeaa tasoa ei alenneta.

(4) Euroopan unioni esitti Codexin torjunta-ainejäämäkomitealle (CCPR) ehdotettuja jäämien Codex-enimmäismääriä koskevan varauksen seuraavien torjunta-aineiden ja tuotteiden yhdistelmien osalta: abamektiini (kaikki tuotteet); asetokloori (kaikki tuotteet); klorotaloniili (kaikki tuotteet); syantraniiliproli (maito); etefoni (ohra; ruis; vehnä); flonikamidi (kaikki tuotteet); flutriafoli (kaalikasvit; selleri; Cucurbitaceae-heimon kasvit; paprikat; siemenhedelmät; eläinperäiset tuotteet); fluksapyroksadi (selleri; marjat ja pienet hedelmät; kaalikasvit; Brassica-suvun lehtivihannekset; porkkana; hedelmävihannekset; Cucurbitaceae-heimon kasvit; valkosipuli; sipuli; palsternakka; salottisipuli); lufenuroni (kaikki tuotteet); mesotrioni (parsa; pensaissa kasvavat marjat; vadelmat ja vatukat; karpalot; nisäkkäiden muut syötävät osat; munat; nisäkkäiden liha; maito; okra; siipikarjan muut syötävät osat; siipikarjan liha; raparperi; sokeriruoko); quinclorac (kaikki tuotteet) ja tebukonatsoli (auringonkukan siemenet).

(5) Asetamipridin, syantraniiliprolin, sypermetriinin, syprodiniilin, difenokonatsolin, etefonin, fluopyramin, flutriafolin, fluksapyroksadin, imatsapikin, imatsapyyrin, lambda-syhalotriinin, mesotrionin, profenofossin, propikonatsolin, pyrimetaniilin, spirotetramaatin, tebukonatsolin, triatsofossin ja trifloksistrobiinin jäämien Codex-enimmäismäärät, joita ei ole mainittu johdanto-osan 4 kappaleessa, olisi sen vuoksi sisällytettävä asetukseen (EY) N:o 396/2005 jäämien enimmäismäärinä lukuun ottamatta tapauksia, joissa ne koskevat tuotteita, joiden osalta enimmäismäärää ei vahvisteta kyseisen asetuksen liitteessä I, tai joissa ne vahvistetaan nykyisiä jäämien enimmäismääriä alemmalle tasolle. Kyseiset jäämien Codex-enimmäismäärät ovat turvallisia unionin kuluttajien kannalta (5).

(6) Spirotetramaatti-tehoainetta sisältävän kasvinsuojeluaineen käyttöä kakiin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(7) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus flutriafolin käytöstä syötäväkuorisiin Cucurbitaceae-heimon vihanneksiin. Hakija väittää, että kyseisen aineen sallittu käyttö mainittuihin viljelykasveihin Yhdysvalloissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.

(8) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(9) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (6). Se toimitti lausunnot komissiolle ja jäsenvaltioille sekä julkisti ne.

(10) Hakemuksiin sisältyneiden käyttötarkoitusten osalta elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(11) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(12) Sen vuoksi asetusta (EY) N:o 396/2005 olisi muutettava.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä maaliskuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) ftp://ftp.fao.org/codex/reports/reports_2015/REP15_PRe.pdf

Elintarvikestandardeja koskeva FAO:n ja WHO:n yhteisohjelma, Codex Alimentarius -komissio. Lisäykset III ja IV. 38. kokous. Geneve, Sveitsi, 6.–11. heinäkuuta 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Elintarvikestandardeja koskeva FAO:n ja WHO:n yhteisohjelma, Codex Alimentarius -komissio. Lisäys II. 39. kokous. Rooma, Italia, 27. kesäkuuta–1. heinäkuuta 2016.

(4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EUVL L 31, 1.2.2002, s. 1).

(5) Scientific support for preparing an EU position in the 47th Session of the Codex Committee on Pesticide Residues (CCPR). EFSA Journal 2015;13(7):4208 [178 pp.].

Scientific support for preparing an EU position in the 48th Session of the Codex Committee on Pesticide Residues (CCPR). EFSA Journal 2016;14(8):4571 [166 pp.].

(6) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu

Reasoned opinion on the setting of import tolerance for flutriafol in cucurbits with edible peel. EFSA Journal 2016;14(9):4577 [16 pp.].

Reasoned opinion on the modification of the existing maximum residue levels for spirotetramat in various crops. EFSA Journal 2016;14(3):4429 [34 pp.].